SIPLEMAN SPESYAL

EDITORYAL

Protestasyon popiler kont Prevention of Terrorism Bill ti telman for ki Guvernman MSM-MMM-PMSD finn gayn sok. Zot ankor dan enn leta sok. Zot pa ti krwar ki tu dimunn Moris pu lev kont lalwa-la kumsa.

Sa reaksyon kont lalwa-la finn fors guvernman pran enn mwa antye pu pas enn lalwa ki li ti anvi fer traverse dan enn sel zur. Alor, Guvernman pa finn reysi pas lalwa-la an katimini. Tu dimunn finn ariv kone.

Prezidan Cassam Uteem finn refiz donn so lakor pu POT vinn enn lalwa, akoz lalwa-la atak drwa imen ek suvrennte pei. Li finn demisyone kuma enn siyn de protestasyon. Vis Prezidan Angidi Chettiar finn, a son tur, refiz asennt. Li osi finn demisyone. Sef Ziz Ariranga Pillay finn kree enn sityasyon drol kan li finn asennt. Sa travay-la, li enn travay “lexekitif” pa zidisyer.

E finalman, se nuvo Prezidan Repiblik Tanporer, Karl Offman, ki ti proklam nuvo lalwa POTA. Li finn siyne enn zur ki sipoze enn zur selebrasyon: le 8 Mars, setadir Zurne Internasyonal Fam. Sa finn rann le 8 Mars, 2002 enn zur byen som.

E sa lalwa modi-la finn finalman vinn an-viger apartir le 16 Mars.

Enn-de bann premye sib posib se Cehl Meeah. Mem kan Guvernman ferm li dan kaso, li finn eli. MMM dezespere pu fini li. MMM pa finn reysi mat kont Hizbullah politikman, alor li finn rabat lor britalite pir.

Asterla avek POTA, Guvernman MSM-MMM-PMSD finn alwe li-mem enn arsenal represif danzere. Depi Lindepandans, sak rezim ki finn opuvwar finn vot lalwa represif ek anti demokratik, enn apre lot. Zot finn ondire fer li enn devwar mintenir lalwa existan ki represif. Kifer? Parski pu zot politik ekonomik ek zot stratezi devlopman baze lor saler ba, travay kazyel ek somaz, zot bizin, zisteman, prepar enn arsenal represyon. Zot bizin inpoz sa politik inzis-la lor enn popilasyon ki pa dakor.

Kondisyon travay, par limem, li enn form represyon. Dan Zonn Frans, li enn bon lexanp. Lagrev 1,500 fam travayer Novel Garments ki sorti Lasinn finn vinn demontre dan ki kondisyon inimin pe travay. Travayer klerman viktim sa stil devlopman-la. 

Guvernman MSM-MMM-PMSD finn vot POTA malgre tu sa rezistans ki finn leve kont lalwa. Kifer? Parski Guvernman ena enn politik pu inpoz VAT, ogmantasyon pri, lisansiman, somaz ek agravasyon lamizer. 

Pretex terorism

Sak fwa ki enn rezim inn vinn delavan ar enn lalwa represif, zot finn itiliz tu kalite pretex pu zistifye li. Dan bann lane ’70, rezim PTr-PMSD ti dir pu servi Industrial Relations Act-Public Order Act (IRA-POA) kont bann “saboter lekonomi”. Navin Ramgoolam-Xavier Duval ti dir zot pe vot Public Security Act (PSA) kont sanse ‘enn-de ti grup futer dezord ki pe pran pei an otaz”. Zordi Jugnauth ek Berenger pe vinn dir u ki bizin POTA akoz terorist.

An realite tu sa bann lalwa-la finn servi  kont travayer, sindikalis, militan de gos e tu sitwayin ki reziste e lite kont zot politik ki responsab inegalite e lamizer. Kisannla ti viktim IRA-POA? Kisannla ti arete kan PTr-PMXD ti pe vot PSA? POTA li parey. Li pa zis kont teroris kuma Jugnauth-Berenger pe rod fer kwar. Sa, li enn mansonz.

Su POTA, kisannla ki deside kisannla li pu arete akoz li sipozeman enn terorist? Lapolis ki pu deside. Lor baz enn sinp supson, lor baz enn alegasyon malveyan (san ki lalwa-la mem definir klerman ki ete teroris), lapolis kapav rant dan u lakaz, fer lafuy e aret u san warrant, ferm u 36 ertan san ki u fami kone kot u ete, e lor la Mazistra pena drwa konsider kosyon pu u. Mem u enn miner. Mem u pa pe konpran naryen ladan.

E si  zame arive ki pandan ki pe aret u lapolis bles u, ubyin tuy u, u ubyen u fami pa pu kapav purswiv lapolis. 

Seki ankor pli danzere dan kontex Moris, u kapav mem arete lor baz enn alegasyon depi enn adverser politik ubyin enn vwazin ki pa kontan u figir. MSM-MMM-PMSD pe montre so vre vizaz. Li enn diktatir. Li vot enn tel lalwa ki donn plis puvwar lapolis, kan anmemtan dan Rapor Collendavelloo pe kalifye lapolis de puri ek koronpi. E dut lor fonksyonnman lapolis pli for asterla. Dan kad lanket dan lamor Vanessa Lagesse, Clifford Vellien, enn swadizan temwen pu enn alibi, finn vinn zir de Afidavit kot li kler ki ena tu kalite konplo pe derule dan Leta. Dan sa kad-la, Lalit finn mem ekrir enn let a Chermenn Public and Disciplined Services Commission pu dimann sispansyon 2 ofisye lapolis, an okirans, Raddhoa ek Kamachi.

MSM-MMM inn prese pu pas sa lalwa-la pu aliyn Moris ar Bush so politik militarist ek so kanpayn represif anti teroris dan Lamerik.

POTA mem menas suverennte Repiblik Moris. Su seksyon 20, par exanp, enn sinp azan servis sekre Amerikin (CIA) kapav servi so prop dosye kuma evidenns kont enn sitwayin Moris. Avek POTA, kumadir politik zafer etranzer Moris nepli fer Port-Louis, me Washington ek Pentagon. 

Ki amandman

Bé renger finn montre so mank prinsip e finn zwe enn move rol pu sey minimiz lanpler kontestasyon anti-POTA. Li finn rod fer piblik kwar ki Guvernman pare pu debat lor POTA me anmemtan li tret Lalit ek Komite Ad Hoc de isterik. Finn dir li pa pu koz ar nu. Lerla li ris Bar Council dan so pyez e fer kwar ki Guvernman pu sanse fer sertin amandman. Me, Jugnauth ek Gayan vinn ridikiliz Bé renger. Zot dir napa pu ena okenn amandman.

Nu finn truv sa mem kalite mank prinsip delapar Minis Lazistis E. Leung Shing ki enn mamb ex-officio Bar Council. Bar Council, kuma nu kone, ti pran pozisyon kont POTA, me Minis Leung Shing, li finn apruv e vot sa mem lalwa-la. Lor la li ena tupe al negosye ar Bar Council lor nom Guvernman.

Arestasyon 2 Militan Lalit

Osito POTA proklame, lapolis Rozbel fer enn lennding, aret 2 militan Lalit, Roland Fauzoo ek Devianand Narain. Lalit ti deleg zot pu al get enn dimunn dan Rozbel ki finn vinn get manb Lalit akoz li finn sibir britalitr polisyer. Lalit finn dir Roland ek Devianand al pran tu ranseynman ar dimunn-la, e gete si li bizin konsey lor kot pu truv Human Rights Commission. Kan zot ti dan lakaz sa dimunn-la, omilye pe mark so konplent kont CID, ep! CID Rozbel rantre, aret zot, e gard zot dan stasyon pandan 2 zur. Lapolis mem dir ki CID finn dir: “No communication”. Ki sa ule dir? Incommunicado? 

Ki bizin fer

Lalit pe aksantye so kanpayn kont POTA. Militan Lalit pe donn kudme dan diferan landrwa pu organiz deba kot depite MSM-MMM invite pu vinn explike kifer zot finn vot sa lalwa-la. Nu remarke ki ziska ler depite MSM-MMM dan Curepipe, Chemin Grenier, Cite Richelieu finn zwe bure, refiz vinn koz lor sa lalwa-la ar dimunn ki finn elir zot. 

Lalit finn osi prepar enn dosye lor POTA, osi byen ki lor PSA, Dangerous Drugs Act ek lor britalite polisye. Nu fini avoy li Komite Drwa Imin Nasyon Zini ki truv dan Zenev. Nu finn sumet argiman ki sa bann lalwa-la vyol International Covenant on Civil and Political Rights ki Leta Moris finn siyne.

Atraver sa News & Views-la, nu ule ki ankor plis dimunn okuran ki ena dan POTA e kifer li neseser revok enn tel lalwa. Sa li form parti lalit ki nu pe amene depi plis ki 25 an kont politik represyon e kont so bann lakoz. Politik kapitalist, li enn politik ki partu dan lemond pe konteste, kuma nu fek truve dan Barcelone kot plis ki 500,000 dimunn ti manifeste kont samem politik globalizasyon kapitalist, e kuma nu finn osi fek truve dan Litali, kot plis ki trwa milyon dimunn finn reyni kont sa politik-la.

